(गीत)
यत्र - तत्र देखबा मे आबए,राधा आ कृष्णक टोली ।
 लाले रंग साड़ी रंग सँ तीतल, हरियर रंग राँगल चोली । ।
 जेम्हरहि देखू, तेम्हर आइ अछि भाँति - भाँति केर रंग ।
 आइ भेल बेमत्त लोक सभ, पीबि कऽ नबका भंग । ।
 भाँग पीबि कऽ आइ ई बुढ़हो,
पओलन्हि नऽव खुमारी।
 काया लकलक, दाँतहु टूटल,
पर नस - नस मे जुआनी ।
 छायल चहु दिशि जेना उमंग ।
 आइ भेल बेमत्त लोक सभ, पीबि कऽ नबका भंग । ।
 तोड़ि आजु संकल्प - प्रतिज्ञा,
छाड़ि ध्यान-तप-त्याग ओ पूजा,
कामिनी संग सञ्चारी ।
 छायल अंग - अंग जेना अनंग ।
 आइ भेल बेमत्त लोक सभ, पीबि कऽ नबका भंग । ।
 यत्र - तत्र देखबा मे आबए,
राधा आ कृष्णक टोली ।
 लाले रंग साड़ी रंग सँ तीतल,
हरियर रंग राँगल चोली ।
 छायल मिथिला मे आजु बसन्त ।
 आइ भेल बेमत्त लोक सभ, पीबि कऽ नबका भंग । ।
 * ई पाँती सभ प्रतीकात्मक मात्र थिक । कोनहु वर्ग विशेष वा समुदाय विशेष पर आक्षेप नञि । 